**ОБРАЗЛОЖЕЊЕ**

**1. УСТАВНИ ОСНОВ**

Уставни основ за доношење овог закона садржан је у члану 97. став 1. тачка 6. Устава Републике Србије којим је предвиђено да Република Србија уређује и обезбеђује правни положај привредних субјеката, као и систем обављања појединих привредних и других делатности.

**2. РАЗЛОЗИ ЗА ДОНОШЕЊЕ ЗАКОНА**

Полазећи од посвећености Владе на реформи привредних субјеката који су власништву Републике Србије (у даљем тексту: ПСРС) и повећању користи од државног власништва за државу и грађане, усвојена је Стратегија државног власништва и управљања привредним субјектима који су у власништву Републике Србије за период од 2021. до 2027. године (у даљем тексту: Стратегија). Овај стратешки акт пружа визију и упутства у вези са циљевима власничког управљања над ПСРС , као и принципима корпоративног управљања и праксама надзора над ПСРС у складу са међународним стандардима и најбољом праксом.

Акционим планом за период од 2021. до 2023. године, за спровођење Стратегије државног власништва и управљања привредним субјектима који су у власништву Републике Србије за период од 2021. до 2027. године (у даљем тексту: Акциони план), утврђено је да је Министарство привреде кључни актер за спровођење активности у оквиру реализације мера.

У оквиру Посебног циља 1: Развој јединственог оквира власништва и управљања за све ПСРС и Мере 1.1: Уједначавање правног оквира за успостављање општих правила власништва и управљања за све ПСРС, налази се активност: 1.1.3. Израда и усвајање новог правног оквира који се примењује на ПСРС (IV квартал 2022. године), где је утврђено да је орган који спроводи активности Министарство привреде а органи партнери институције и актери укључени у рад радне групе која ће бити формирана ради израде новог правног оквира. Како би се на најефикаснији и најбољи начин израдио правни оквир, образована је Радна групе састављена од представника свих релевантних министарстава, као и представника Републичке дирекције за имовину Републике Србије, Републичког секретаријата за јавне политике и Привредне коморе Србије.

Како је опредељење Републике Србије централизовани систем управљања ПСРС, Стратегијом је утврђено да ће Министарство привреде бити орган државне управе који обавља централизовану управљачку функцију.

У постојећем правном оквиру, могућност државе да омогући јединствени стратешки правац и циљеве друштава капитала на основу знања о њиховом пословању и резултатима је врло отежана. Циљеви власничког управљања до сада нису били јасно дефинисани, већ се одређују на основу закона и стратешких докумената, који су врло често у међусобној колизији. Сви ови проблеми у надзору над друштвима капитала, праћењу њихових учинака, као и недостатак доследног стратешког усмеравања и контроле представљају значајне фискалне ризике, превазићи ће се централизовањем власничких одговорности и надлежности у један орган.

Министарство привреде (у даљем тексту: Министарство) ће бити орган државне управе који обавља централизовану власничку функцију, у складу са надлежношћу прописаном Законом о министарствима, уз извесна одступања.

Имајући у виду прописану надлежност, Министарство ће као орган државне управе који обавља централизовану власничку функцију вршити даље активности на успостављању јединствене политике државног власништва, укључујући и сарадњу са осталим министарствима и органима.

Један од стратешких циљева реформе привреде Републике Србије је да се побољша корпоративно управљање у друштвима капитала, како би она остваривала боље пословне резултате. Да би се то постигло, неопходно је изменити досадашњи начин управљања у њима и унапредити корпоративно управљање.

Увођење корпоративног управљања мотивисано је намером да се повећа ниво ефикасности, ефективности и транспарентности рада друштва капитала. Увођење корпоративног управљања обухвата превасходно следеће активности: израду правног оквира (кроз измену досадашњих и израду нових законских и подзаконских аката), увођење система додатног усавршавања органа друштва капитала, унапређење процеса извештавања и успостављања одговорности за резултате пословања привредног друштва.

Влада је на седници од 25. маја 2023. године, утврдила Предлог закона о управљању привредним друштвима која су у власништву Републике Србије а 8. јуна 2023. године донела је Закључак 05 Број: 011-5020/2023 о повлачењу из скупштинске процедуре Предлога закона, с обзиром на то да је накнадно оцењено да је потребно обавити додатне консултације о питањима која су предмет уређивања овог закона.

Имајући у виду наведено, текст је након повлачења враћен у форму Нацрта закона, те започињања спровођења јавних консултација и разматрања о истом.

С тим у вези, а с обзиром на актуелност новог правног оквира који је од кључне важности за унапређење реформи усмерених на јачање власништва и управљања у привредним друштвима која су у власништву Републике Србије расписан је јавни позив за учешће у јавним консултацијама, којим је јавност обавештена да, у периоду од 19. јуна а закључно са 10. јулом 2023. године достави коментаре, примедбе и сугестије.

Стручна јавност, организације, као и друге заинтересоване стране су обавештене и позване да доставе своје коментаре, предлоге и сугестије писаним путем на адресу министарства или путем електронске поште.

Дана 4. јула 2023. годинесу одржане консултације са представницима јавних предузећа чији је оснивач Република Србија, а 17. јула 2023. године су одржане јавне консултације и презентација Нацрта закона путем интернет платформе, где је исти презентован, и где су разматрани и одговори на пристигла питања и сугестије заинтересованих страна. Одређени предлози и сугестије су прихваћене и Нацрт закона је сходно томе коригован.  Дана 24. јула 2023. одржана је конференција за медије који прате економију и привреду на којем је презентован Нацрт закона и где су новинари присутних медија имали прилику да поставе питања и коментаре у вези истог, а све у циљу отклањања недоумица, чиме је званично окончан консултативни процес везан за Нацрт закона.  С тим у вези, напомињемо да ће извештај о спроведеним јавним консултацијама бити објављен на сајту Министарства привреде у предвиђеном року од најкасније 15 дана од дана окончања јавних консултација.

Предлогом закона о управљању привредним друштвима која су у власништву Републике Србије (у даљем тексту: Предлог закона) уређује се спровођење политике државног власништва и власничког управљања у привредним друштвима која су у власништву Републике Србије (у даљем тексту: друштва капитала), као и друга питања од значаја за наведену област.

**3. ОБРАЗЛОЖЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Главом I. Основне одредбе у чл. 1. до 5. утврђује се предмет закона, појам друштава капитала, појам политике државног власништва којом се утврђује сврха и циљеви централизованог власничког управљања, унапређење корпоративног управљања у друштвима капитала, као и начин спровођења политике државног власништва у друштвима капитала. Овом главом је утврђено да се централизовано власничко управљање спроводи преко Министарства надлежног за послове привреде (у даљем тексту: Министарство) уз одређене изузетке.

Централизовани систем управљања друштвима капитала је већ утврђен Стратегијом државног власништва и управљања привредним субјектима који су у власништву Републике Србије за период од 2021. до 2027. године („Службени гласник РС“ број 36/21) где је уређено да ће Министарство привреде бити орган државне управе који обавља централизовану власничку функцију.

OECD Смернице наводе да: „вршење власничких права треба да буде јасно идентификовано у оквиру државне администрације“ [[1]](#footnote-1). Ове смернице препоручују да се управљање државним предузећима врши преко једног ентитета како би власничка пракса била доследна и јединствена.

Централизованим власничким управљањем умањују се трошкови управљања и дугорочно повећава допринос и вредност друштва капитала, а све у циљу очувања националних и стратешких интереса.

У развијеним тржишним привредама одавно су раздвојене власничка и управљачка функција, што значи да овом трансформациојом др­жа­ва оста­је вла­сник предузећа, по­ста­вља ци­ље­ве и кон­тро­ли­ше спро­во­ђе­ње, а професионални менаџмент упра­вља предузећима и од­го­ва­ра држави за ре­а­ли­за­ци­ју ци­ље­ва.

Прегледом правног и институционалног оквира утврђено је да ниједна државна институција не врши три главна овлашћења власништва у смислу контроле, одговорности и управљачке способности.

Наиме, тренутно је у Републици Србији вршење надзора подељено између Министарства привреде, Министарства финансија и ресорних министарстава и не постоји свеобухватна одговорност за надзор и координацију рада свих привредних друштава и јавних предузећа, као и укључивање других заинтересованих страна у оквиру државе.

Самим тим, могућност државе да омогући јединствени стратешки правац и циљеве друштава капитала, на основу јасног знања о њиховом пословању и резултатима је врло отежана. Циљеви власничког управљања нису јасно дефинисани, већ се одређују на основу закона и стратешких докумената, који су врло често у међусобној колизији.

Сви ови проблеми у надзору над друштвима капитала, праћењу њихових учинака, као и недостатак доследног стратешког усмеравања и контроле представљају значајне фискалне ризике, што ће се превазићи централизовањем власничких одговорности и надлежности у један орган.

На међународном плану, примери добре праксе показују да се министарство задужено за привреду/финансије неретко бира за централизовано управљачко тело.

Последњих година дошло је до значајног померања ка централизованом моделу управљања државном имовином, који карактерише следеће: мање је сукоба интереса, мање политичког уплитања, присутна је кохерентност и конзистентност у примени корпоративних управљачких стандарда и вршењу власничких права, управљање државном имовином уз стварање додате вредности, већа транспарентност и одговорност јер се спроводе контроле и прати учинак.[[2]](#footnote-2)

Изузетак: у области енергетике (због обавеза правних тековина Европске уније у области енергетике) власничко управљање друштвом капитала које обавља делатност производње и снабдевања електричном енергијом, односно природним гасом, спроводи се преко министарства надлежног за послове енергетике, у складу са овим законом, a власничко управљање друштвом капитала које обавља делатност преноса и управљања преносним системом електричне енергије, односно транспортом природног гаса и управљањем транспортним системом за природни гас, спроводи се преко независног државног органа надлежног за енергетске мреже, у складу са посебним законом.

Главом II. Начела и циљеви централизованог власничког управљања, чл. 6. до 11. Предлога закона уређује се 1) начело одговорности, којим је утврђено да се одговорно управљање обезбеђује утврђивањем овлашћења и обавеза лица која су у органима друштва капитала, установљавањем обавезе континуираног извештавања Министарства о оствареним циљевима и ризицима управљања, као и применом хитних мера и казнених одредаба у случајевима непоступања тих лица, у складу са законом и обезбеђивањем заштита права мањинских власника; 2) начело јавности, које се остварује применом транспарентних правила и критеријума за управљање донетим на основу закона, а пре свега објављивањем Годишњег извештаја о остваривању општих годишњих циљева утврђених Смерницама и редовним упознавањем јавности са радом Министарства; 3) начело ефикаснисти и то поделом овлашћења и одговорности, као и спровођењем мера које ограничавају ризик од корупције, другог неетичког понашања и утицаја, којим се обезбеђује ефикасан систем власничког управљања, у складу са међународним стандардима за управљање привредним друштвима у државном власништву, као и за спровођење ефикасног система корпоративног управљања; 4) начело економичности, које се осликава кроз централизовано власничко управљање које обезбеђује успостављање јединственог стратешког правца и дефинисања циљева друштва капитала, како би се остварили оптимални резултати; 5) начело поштовања правила конкуренције утврђује правило да је учесник на тржишту који обавља економску делатност без обзира на његову правну форму и облик организовања, начин финансирања и власничку структуру дужан да поштује правила конкуренције у смислу прописа о заштити конкуренције и контроли државне помоћи.

Према најбољој међународној пракси свака држава утврђује сопствену политику државног власништва, која се заснива на приоритетима земље, њеним економским потребама, као и профилу друштава у власништву државе, и где се дефинишу и циљеви централизованог власничког управљања. Сходно томе, овом одредбом се дефинишу циљеви централизованог власничког управљања у друштвима капитала, и то: 1) очувања националних и стратешких интереса; 2) очувања тржишта и заштите потрошача; 3) умањења социјалног раслојавања друштва; 4) одрживог управљања животне средине и одрживог коришћења природних ресурса Републике Србије; 5) унапређења економског, индустријског и друштвеног развоја.

Главом III. Спровођење централизованог власничког управљања чл. 12. до 18. Предлога закона уређено је да ће Влада, на предлог Министарства, утврдити листу друштава капитала и мањинских друштава капитала којом ће се извршити њихова класификација, и то на основу циљева управљања из члана 11. овог закона.

Класификација друштава капитала је, сходно Смерницама ОЕЦД-а и међународним стандардима пре свега усмерена на очување националног интереса. Држава је власник друштава капитала како би ефикасном расподелом ресурса побољшала вредност за своје грађане. Држава врши власништво са намером да се постигне неки од или комбинација следећих циљева: -да се обезбеди испуњење националних и стратешких интереса; - да се реше ситуације у којима тржишта за одређене производе или услуге не постоје или не функционишу исправно; -да се допринесе постизању социјалних и еколошких циљева; -да се допринесе постизању економских и индустријских циљева.[[3]](#footnote-3)

Такође, уређено је да Министарство сваке године, најкасније до 1. септембра текуће године, утврђује опште годишње циљеве друштава капитала кроз годишње смернице за управљање (у даљем тексту: Смернице). Смерницама се утврђују годишњи циљеви друштва капитала (у даљем тексту: општи циљ) са мерама и упутствима за њихово остваривање, а нарочито имајући у виду област и сложеност пословања, величину, власничку структуру, као и остале критеријуме од значаја за друштво капитала. Садржај и начин спровођења Смерница, на предлог Комисије, прописује министар надлежан за послове привреде (у даљем тексту: министар). За утврђивање Смерница, министар образује комисију (у даљем тексту: Комисија). Комисију чине два представника Министарства, два представника министарства надлежног за послове финансија и један представник министарства надлежног за област којој припада делатност друштва капитала.

Наиме, квалитетан увид државе у пословање друштава капитала је предуслов за ефикасно вршење власништва. Приступ кључним информацијама у право време омогућава држави да процени напредак друштава капитала према постављеним циљевима, стратегији и другим битним елементима учинка и корпоративног управљања.

Поред тога, предвиђена је обавеза да друштво капитала доставља Министарству: средњорочни план пословања; годишњи план пословања; периодични извештај о пословању и друге податке о пословању, по потреби. Годишњи план пословања мора бити усклађен са Смерницама.

Министарство прати пословање друштва капитала, нарочито кроз проверу успешности остваривања општих годишњих циљева утврђених Смерницама, као и проверу степена остварености годишњих планова пословања.

На основу препорука Комисије, код битних одступања од општих годишњих циљева утврђених Смерницама, Министарство захтева хитно образложење и одговорност органа друштва капитала и налаже спровођење хитних мера за отклањање поремећаја у пословању друштва капитала, у складу са прописаним надлежностима.

Комисија ради стручне помоћи може затражити изјашњење, сугестије или предлоге представника друштва капитала, представника другог органа, односно стручног лица из области којој припада делатност друштва капитала. Ова лица пружају помоћ стручног карактера, немају својство чланова Комисије и немају право гласа. Критеријуми и квалификације неопходне за учешће у раду Комисије, као и активности Комисије уређују се подзаконским актом Владе. Приликом доношења акта биће консултована и Агенција за спречавање корупције, ради примене Методологије за процену ризика од корупције у прописима.

У члану 18. дефинисани су акти друштва капитала на које ће Влада, на предлог министарства давати сагласност. Наиме, у погледу одређеног броја аката од најбитнијег значаја за друштва капитала о којима одлучује орган управљања сагласност Владе је неопходна.

То су следећи акти: измене и допуне оснивачког акта, односно статута; акт о промени правне форме и статусној промени; акт о улагању капитала (при чему се улагање капитала јасно дефинише као оснивање другог правног лица, као и стицање удела и акција у другим правним лицима); акт о стицању, продаји, давању у закуп, залагању или другом располагању имовином велике вредности друштва капитала; акт о ценовнику производа и услуга друштва капитала које обавља делатност од општег интереса, односно пружа услуге од општег економског интереса у складу са посебним законом, осим ако другим законом није предвиђено да ту сагласност даје други државни орган.

Појам имовине велике вредности је утврђен Законом о привредним друштвима (члан 470.) као стицање, односно располагање имовином друштва чија набавна и/или продајна и/или тржишна вредност у моменту доношења одлуке о томе представља 30% или више од књиговодствене вредности укупне имовине друштва исказане у последњем годишњем билансу стања. Под стицањем, односно располагањем имовином велике вредности сматра се стицање, односно располагање имовином на било који начин, укључујући нарочито куповину, продају, закуп, размену, успостављање заложног права и хипотеке, закључење уговора о кредиту и зајму, давање јемства и гаранција, и предузимање било које друге радње којом настаје обавеза за друштво.

Имајући у виду да је овај правни посао један од најбитнијих у пословању друштва капитала, Предлогом закона је утврђено да се имовином велике вредности сматра имовина чија набавна и/или продајна и/или тржишна вредност у моменту доношења акта представља 10% или више од књиговодствене вредности укупне имовине друштва капитала исказане у последњем годишњем билансу стања, и то управо због очувања имовине велике вредности и остварења циља националног и стратешког интереса.

Министарство израђује Годишњи извештај о остваривању општих годишњих циљева утврђених Смерницама (у даљем тексту: Извештај Министарства) и доставља га Влади ради усвајања, најкасније до 1. октобра текуће године за претходну годину, а Влада исти доставља Народној скупштини, ради информисања. Друштво капитала је дужно да, преко Министарства, прибави сагласност Владе на одређене акте прописане чланом 18. Предлога закона.

Глава IV. Регулисане су одредбе дела под називом: Корпоративно управљање: Корпоративно управљање као скуп правила по којима функционише унутрашња организација јавног предузећа, избор директора и чланова органа управљања, надзор државе као власника, систем планирања и извештавања и мерење постигнутих резултата друштава капитала у циљу транспарентности њиховог рада је неопходна секвенца у раду друштва капитала.

Анализа правног оквира показује да правила корпоративног управљања у вези са саставом, избором/разрешењем и овлашћењима органа управљања нису уједначена и разликују се у случајевима када се примењује Закон о јавним предузећима (тј. када је у питању јавно предузеће а не остала друштва капитала), или само делимично подлеже примени Закона о јавним предузећима (тј. када је у питању друштво капитала које обавља делатност од општег интереса), или уопште није уређено тим законом (остала друштва). Идентификовано је да тренутни правни оквир није ефикасан у потребној мери и да не постоји уједначен поступак избора органа управљања.

Сходно наведеном, ова веома битна област је утврђена у чл. 19. до 36. где се предвиђа организација друштва капитала, критеријуми за разврставање друштава капитала са једнодомним или дводомним управљањем, затим услови за именовање органа друштва капитала: да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама; да има најмање пет година радног искуства на пословима за које се захтева високо образовање; да има најмање три године радног искуства на руководећим пословима; да није осуђивано на казну затвора од најмање шест месеци; да се против лица не води кривични поступак; да познаје област корпоративног управљања; да није у сукобу интереса, у складу са Законом, као и друге услове прописане Законом (јасно је дефинисана упућујућа одредба на закон којим се уређује правни положај привредних друштава, имајући у виду да су и тим законом прописани одређени услови за органе управљања, као и дужност избегавања сукоба интереса, односно у којим случајевима се сматра да постоји лични интерес).

Поред тога је регулисана комисија за ревизију, систем унутрашњих контрола, транспарентност рада, обавеза доношења Етичког кодекса и Плана интегритета.

У циљу транспарентности пословања је утврђена забрана коришћења имовине, активности, имена и визуелног идентитета друштва капитала у свим активностима везаним за политичке странке и изборне кампање, као и свака друга употреба друштва капитала у политичке сврхе.

Такође, предвиђено је да ће Влада, на предлог Министарства донети Кодекс корпоративног управљања друштава капитала, о чему ће друштва капитала имати обавезу извештавања.

Наиме Кодекс корпоративног управљања представља збир начела пословног професионалног понашања и добрих пословних обичаја којима се јача корпоративна и власничка одговорност. Циљ Кодекса је успостављање и унапређење принципа корпоративног управљања и транспарентности пословања друштва капитала, ради одговорног и ефикасног управљања и ојачавања професионализма и конкурентности, а све у циљу очувања националног интереса и добробити за Републику Србију.

Чл. 34 - 36. уређен је систем стручног усавршавања из области корпоративног управљања за органе друштава капитала.

Унапређење корпоративног управљања позитивно утиче на побољшање организационе структуре, унапређење ефикасности процеса управљања и контроле јавних предузећа, као и на прилагођавање променама које намеће окружење у којем предузеће послује.

Све наведено је показатељ за доношење акта који садржи програм за додатно усавршавање из области корпоративног управљања, као и начин његовог спровођења с обзиром да органи управљања морају бити компетентни за функцију коју обављају, а да се њихове вештине, нарочито оне које треба унапређивати, најчешће стичу кроз додатно стручно усавршавање.

Стручно усавршавање ће се вршити према Програму стручног усавршавања из области корпоративног управљања (Програм), који доноси министар, а састоји од едукативног дела за полагање испита, који укључује предавања у области корпоративног управљања (едукација) и писаног испита ради провере знања из области корпоративног управљања (испит). Едукацију ће спроводити правна лица која су регистрована да врше услуге усавршавања и едукације одраслих на територији Републике Србије, и то ако испуњавају услове: да су у претходне три године реализовала најмање десет обука или сличних активности (укључујући предавања, семинаре, радионице или обуке на даљину) из области корпоративног управљања (у даљем тексту: Реализатори).

Програмом се утврђује нарочито: области корпоративног управљања које су предмет едукације и испита; временско трајање едукације; систем рада, обавезе и праћење рада Реализатора; рокови за одржавање едукације; програм, начин и цена полагања испита, начин и рокови издавања сертификата, као и друга питања у вези са реализацијом едукације, полагања испита и доделе сертификата.

Ради провере знања из области корпоративног управљања, полагање испита, као поверени посао, организује и спроводи Привредна комора Србије а лицима која положе испит, уверење о положеном испиту (сертификат) издаје Министарство.

Главом V. Јединствене евиденције података, у чл. 37. до 40. Предлога закона утврђено је формирање Јединствене евиденције података за друштва капитала, Јединствене евиденције корпоративног управљања, као и Јединствене информационе платформе за планове и извештавање, за које ће садржину и начин вођења, као и начин уноса података и дигитални формат докумената ближе уредити својим актом Министар.

Наведене дигиталне платформе су неопходан алат за даље развијање процеса дигитализације и технолошких потенцијала Министарства, кроз унапређење постојећих информационих софтвера и изградњу нових софтверских база и евиденција.

Главом VI. Примена закона на друштва капитала која обављају делатност производње и снабдевања електричном енергијом, односно природним гасом, у члану 41. Предлога закона предвиђено је да се, у случају управљања друштвом капитала које обавља делатност производње и снабдевања електричном енергијом, односно природним гасом, одредбе овог закона непосредно примењују на министарство надлежно за послове енергетике, осим појединих одредаба овог закона.

Главом VII. Промена правне форме јавних предузећа у члану 42. Предлога закона утврђено је да ће јавно предузеће чији је оснивач Република Србија извршити промену правне форме у друштво с ограниченом одговорношћу или акционарско друштво. Критеријуме за избор правне форме друштва капитала у коју ће се јавно предузеће трансформисати доноси Влада.

Циљ наведених промена је искључиво професионализација менаџмента кроз унапређење корпоративног управљања са јасним организационим, статусним и својинским односима, као и потпуно уједначавање правне форме друштва.

У развијеним тржишним привредама одавно су раздвојене власничка и управљачка функција, што значи да овом трансформацијом држава остаје власник предузећа, поставља циљеве и контролише спровођење, а професионални менаџмент управља предузећима и од­говара држави за реализацију циљева. Наведено је много ефективније и ефикасније постићи у стандардној форми привредног друштва.

Променом правне форме јавних предузећа отклониће се неуједначеност правног оквира, који је довео до тога да држава као власник, надзире и прати само она предузећа на која се примењује Закон о јавним предузећима, док се код осталих улога државе огледала само у именовању члана/чланова у скупштину привредног друштва.

Светска и регионална упоредна пракса је показала да су јавна предузећа одавно превазиђен модел правне форме и управљања, те је за примену доброг корпоративног управљања потребно форму јавног предузећа приближити друштву капитала и Закону о привредним друштвима.

Законом о јавној својини (члан 42.) утврђено је да се у капитал јавних предузећа не могу улагати природна богатства, добра у општој употреби које могу бити искључиво у јавној својини и друге непокретности које могу бити искључиво у јавној својини. Такође, императивно је прописано да шуме и шумско земљиште, водно земљиште и водни објекти у јавној својини као и друга добра од општег интереса у јавној својини којима, сагласно посебном закону, управља (газдује) јавно предузеће, не улазе у капитал тог предузећа.

У Глави VIII. Примена и надзор над спровођењем закона чланом 43. Предлога закона, утврђено је да Министарство врши надзор над спровођењем овог закона, као и аката донетих на основу овог закона, осим одредбе члана 41. овог закона.

У Глави IX. Казнене одредбе, чланом 44. уређене су казнене одредбе, односно новчане казне за прекршај одговорног лица у друштву капитала за одређена непоступања, а висина новчаног износа је предвиђена сходно Закону о прекршајима („Службени гласник РС” број  [65/13](javascript:void(0)), [13/16](javascript:void(0)) , [98/16](javascript:void(0)) - УС, [91/19](javascript:void(0)) - други закон, [91/20](javascript:void(0)) и [112/20](javascript:void(0)) - УС) имајући у виду да је одговорном лицу (физичко лице) правно или фактички поверен одређени круг послова у правном лицу (друштву капитала) за који је одговоран а имајући у виду да је интенција централизованог управљања друштвима капитала остваривање одговорности одговорних лица у друштву капитала, те обавеза поступања у најбољем интересу друштва капитала. Поред тога, истичемо да се на одговорна лица у друштву капитала, као и на друштво капитала примењују казнене одредбе, сходно закону којим се уређује правни положај привредних друштава.

У Глави X. Прелазне и завршне одредбе, у чл. 45. до 51. предвиђа се обавеза друштава капитала да доставе Министарству списак непокретне имовине над којом имају право својине, односно право коришћења, најкасније у року од три године дана од дана почетка примене овог закона, ради одлучивања о непокретној имовини која ће бити пренета у власништво друштва капитала, након чега ће друштво капитала извршити упис права својине. Поред наведеног, предвиђено је да Влада, најкасније годину дана од дана почетка примене овог закона, спроведе промену правне форме јавних предузећа у форму акционарског друштва или друштва с ограниченом одговорношћу. Такође, утврђена је обавеза да друштва капитала из члана 3. овог закона, као и друштва капитала која обављају делатност од општег интереса у смислу закона којим се уређују јавна предузећа своју организацију, као и своје опште акте и оснивачке уговоре ускладе са одредбама овог закона у року од годину дана од дана почетка примене овог закона.

Чланом 48. утврђени су рокови за доношење подзаконских аката из овог закона. Чланом 50. утврђено је да ће се закони и подзаконски акти којима су уређена питања правног положаја и рада јавних предузећа, друштава капитала из члана 3. овог закона и друштава капитала која обављају делатност од општег интереса, као и закони и подзаконски акти којима су уређена питања обављања делатности од општег интереса, ускладити са одредбама овог закона у року од годину дана од дана почетка примене овог закона, као и да ће Влада образовати Координационо тело у року од 60 дана од дана ступања на снагу овог закона ради процене усклађености посебних закона са одредбама овог закона.

**4. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За реализацију овог закона потребно је обезбедити средства за плате у Министарству привреде, услед знатног повећања обима и делокруга послова и успостављања централизованог управљања у свим привредним друштвима.

У складу са планираним јачањем кадровских капацитета, потребно је обезбедити средства за плате у Министарству привреде, и то:

- у 2024. години износ од 30.000.000 динара за запошљавање 15 лица и

- у 2025. години износ од 30.000.000 динара за запошљавање 15 лица.

1. OECD Smernice II.D, p. 18 [↑](#footnote-ref-1)
2. Corporate Governance of State-Owned Enterprises: A Toolkit, Светска банка 2014. [↑](#footnote-ref-2)
3. Иако се (као што је такође наведено у Смерницама ОЕЦД-а) земље разликују по дефиницији државних предузећа, међународни статистички приручници као што су ММФ-ов статистички приручник о финансијама Владе (GFSM) и Европски систем рачуна (ESA) ЕУ пружају добру основу и дају готово идентичан приступ дефинисању државних предузећа. [↑](#footnote-ref-3)